ย้อนกลับไปเมื่อหลายปีก่อน (เกือบๆ สิบปีละกัน !!) ในยุคที่ร้านนมสด ร้านกาแฟ ยังไม่เป็นที่นิยมเท่ากับสมัยนี้ ชีวิตส่วนใหญ่ในยามค่ำของผมก็ต้องนั่งอยู่ตามร้านน้ำชานี่แหละ แต่เมื่อเวลาผ่านไปร้านน้ำชาก็เริ่มถูกกลืนหายไป กลายมาเป็นร้านนม ร้านกาแฟ ร้านนั่งกึ่งผับหลากหลายร้านให้เลือกสรร เลือกนั่งตาม Lifestyle ของผู้คน ค่ำนี้เลยขอกลับไปย้อนวันวานกับร้านน้ำชายุคเก่าๆ ของหาดใหญ่กันดูบ้าง 

[ที่ตั้งและบรรยากาศ] ร้านนี้ตั้งอยู่ใกล้กับสวนหย่อมตรงเซี่ยงตึ๊ง ง่ายๆ ก็คือปากซอยทางเข้าร้านส้มตำชบานี่แหละ บรรยากาศ open air พื้นเป็นหินกรวด ดูดิบๆ เซอร์ๆ กับแสงสลัวๆ นิดหน่อย  

ร้านเปิด 17.30 -01.00 น.

เมนู เครื่องดื่มต่างๆ ขนมปังปิ้ง ของทานเล่น เมนูหนักท้องขึ้นมาหน่อยก็ต้องเป็นพวกยำ หรือมาม่า จะหาเมนูพวกโทสต์ ปังเย็น น้ำแข็งไส อะไรทำนองแบบร้านนมในยุคนี้ บอกเลยว่าไม่มีนะครับ !!
   
เมนูที่สั่ง 

1. เครื่องดื่ม ผมสั่งแตงโมปั่น (35 บาท) แก้วนี่หอมแตงโม หวานๆ เย็นๆ ดื่มแล้วชื่นใจดีครับ ส่วนบลูฮาวายปั่น (30 บาท) แก้วนี้สีสันจัดจ้านซะจนน่ากลัว รสชาติหวานๆ เปรี้ยวๆ ใช้ได้ครับ 

2. ลูกชิ้นซาลาเปานึ่ง (45 บาท) เมนูนี่อร่อยตามมาตรฐานอยู่แล้วเพราะแค่แกะถุงแล้วเอามานึ่ง ทีเด็ดอยู่ที่น้ำจิ้มซีฟู้ดส์รสแซ่บนี่แหละ ช่วยเพิ่มความอร่อยได้ดี 

3. กะโป๊ะทอด (30 บาท) กะโป๊ะหรือข้าวเกรียบปลา เป็นของทานเล่นทางภาคใต้ ทอดมาได้กรอบนอก เนื้อด้านในเหนียวนุ่ม รสเค็มเล็กน้อย หอมกลิ่นปลา แต่ไม่แรงมากนัก ทานคู่กับน้ำจิ้มหวาน อร่อยดีครับ 
การบริการ พนักงานเอาใจใส่ลูกค้าดี คล่องแคล่วว่องไว ส่วนความสะอาด ถือว่าพอใช้ได้ครับ 

โดยรวม หากเบื่อบรรยากาศร้านนม ลองหันมานั่งร้านน้ำชาที่มีความแตกต่างกันดูบ้างก็ไม่เลวนะครับ แม้ว่าหน้าตาของแต่ละเมนูที่สั่งมาจะดูธรรมดา ไม่หวือหวาเหมือนคนอื่นเค้า แต่รสชาตินี่ไม่ถือว่าใช้ได้เลยครับ แถมบรรยากาศค่อนข้างสงบ ไม่วุ่นวาย (เพราะแทบไม่มีลูกค้า) เลยนั่งชิลล์ๆ ได้สบาย แต่ต้องทนตบยุงสักนิดนะ เอาเป็นว่าครั้งนี้ผมขอแปะไว้ก่อน 3 ดาวละกันครับ ไว้ค่อยมานั่งเล่นกันใหม่ 
